ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0685/98

υποβολή: Amedeo Amadeo (NI) και Salvatore Tatarella (NI) προς την Επιτροπή

(10 Μαρτίου 1998)

Θέμα: Ασφάλεια αεροσκαφών τρίτων χωρών

Αναφορικά με την "Πρόταση οδηγίας του Συμβουλίου για τη θέσπιση συστήματος αξιολόγησης της ασφαλείας των αεροσκαφών τρίτων χωρών που χρησιμοποιούν τα αεροδρόμια της Κοινότητας" (COM(97)55 τελικό - 97/0039SYN)(1) και μολονότι εγκρίνουμε την πρόταση της Επιτροπής, ζητείται από την τελευταία η κοινοτική δράση να μην περιορίζεται στη βελτίωση της ασφαλείας των αεροπορικών εταιριών και των αεροσκαφών τρίτων χωρών αλλά να συνεχισθούν οι προσπάθειες για την ενίσχυση των κανόνων ασφαλείας σε όλη την Ευρώπη.

Απάντηση του κ.Kinnock εξ ονόματος της Επιτροπής

(12 Μαΐου 1998)

Η πρόταση οδηγίας του Συμβουλίου για τη θέσπιση διαδικασίας εκτίμησης της ασφάλειας των αεροσκαφών τρίτων χωρών που χρησιμοποιούν κοινοτικούς αερολιμένες αποτελεί ένα μόνο στοιχείο του προγράμματος δράσης που περιέχεται στην ανακοίνωση της Επιτροπής με θέμα την ανάπτυξη κοινοτικής στρατηγικής για την αύξηση της ασφάλειας κατά την εναέρια κυκλοφορία(2). Το αξιότιμο μέλος παραπέμπεται στην ανακοίνωση για περαιτέρω λεπτομέρειες όσον αφορά τις δράσεις που προτείνονται από την Επιτροπή.

(1) ΕΕ C 124, 21.4.1997, σελ. 39.

(2) SEC(96)1083 τελικό.
ΓΡΑΠΤΗ ΕΡΩΤΗΣΗ P-1522/98

υποβολή: Antonio Tajani (PPE) προς την Επιτροπή

(11 Μαΐου 1998)

Θέμα: Χρηματοδοτήσεις στις σεισμοπαθείς περιοχές στις Marche και Umbria

Η ιταλική νομοθεσία προβλέπει χρηματοδοτικά μέτρα υπέρ των "σε δυσχερή θέση και πληγεισών" περιοχών στις Marche και Umbria μετά το σεισμό της 26ης Σεπτεμβρίου 1997.

Το ιταλικό υπουργείο βιομηχανίας με την εγκύκλιο 234425 της 29.12.1997 καθόρισε δύο περαιτέρω ειδικές ιεραρχήσεις προκειμένου να γίνουν δεκτές οι αιτήσεις για πρόσβαση στις διευκολυντικές παρεμβάσεις των επιχειρήσεων που υπόκεινται στον ιταλικό νόμο 428/1992 εξαρτώντας τις από την ευνοϊκή γνωμοδότηση της Ευρωπαϊκής Επιτροπής.

Πότε προτίθεται η Επιτροπή να εκπονήσει τις οδηγίες σχετικά με τα μέτρα ενίσχυσης στις ιταλικές περιοχές που επλήγησαν από το σεισμό;

Απάντηση του κ.Van Miert εξ ονόματος της Επιτροπής

(5 Ιουνίου 1998)

Η Επιτροπή είναι σε θέση να πληροφορήσει το Αξιότιμο Μέλος ότι επί του παρόντος εξετάζει το προβλεπόμενο από τις διατάξεις τροποποίησης του νόμου 488/92 καθεστώς ενισχύσεων για τις επιχειρήσεις στις περιοχές Marche και Umbria. Πρόκειται για το νόμο 364/97 που κοινοποιήθηκε στις 23 Δεκεμβρίου 1997. Στο πλαίσιο της εξέτασης της εν λόγω υπόθεσης, η Επιτροπή ζήτησε να της κοινοποιήσουν τους τρόπους εφαρμογής του υπό εξέταση καθεστώτος. Οι διατάξεις αυτές - πρόκειται ενδεχομένως για την εγκύκλιο που αναφέρει το Αξιότιμο Μέλος - δεν της έχουν κοινοποιηθεί μέχρι σήμερα.

Η Επιτροπή αναμένει επομένως τις απαιτούμενες πληροφορίες προκειμένου να είναι σε θέση να αποφανθεί εάν το υπό εξέταση καθεστώς συμβιβάζεται με τα άρθρα 92 και επόμενα της συνθήκης ΕΚ.
ΓΡΑΠΤΗ ΕΡΩΤΗΣΗ E-1200/98

υποβολή: Jesús Cabezón Alonso (PSE) και Juan Colino Salamanca (PSE) προς την Επιτροπή

(24 Απριλίου 1998)

Θέμα: Αδιάθετες ενισχύσεις για ελαιόδενδρα στην Ισπανία

Μέλος του Συμβουλίου, η υπουργός Γεωργίας της Ισπανίας, επισήμανε ότι κατά τη δεκαετία 1986-1996 η Ισπανία έχασε 300.000 εκατ. πεσέτες από αδιάθετους πόρους στον τομέα των ελαιόδενδρων.

Δεδομένου ότι το παραπάνω δεν αποτελεί απλώς γνώμη, αλλά δήλωση ενός μέλους του Συμβουλίου Υπουργών, βασιζόμενη στα στοιχεία που διαθέτει, μπορεί η Επιτροπή να επιβεβαιώσει την εν λόγω δήλωση;

Αν αυτή η εκτίμηση είναι αληθής, ποιές αιτίες προκάλεσαν την απώλεια της εν λόγω στήριξης;

Απάντηση του κ.Fischler εξ ονόματος της Επιτροπής

(18 Μαΐου 1998)

Το Υπουργείο Γεωργίας τόνισε κατά τη διάρκεια ενός συμβουλίου ότι η Ισπανία έχασε, κατά την περίοδο 1986-1996, 300.000 εκατ. πεσέτες από ενισχύσεις που προοριζόταν για τον τομέα του ελαιολάδου. Το ποσό αυτό προκύπτει από τη σύγκριση μεταξύ της πραγματικής κατάστασης του εν λόγω τομέα κατά τη μεταβατική περίοδο της ισπανικής προσχώρησης (κατά τη διάρκεια της οποίας το επίπεδο των ενισχύσεων ήταν κατώτερο από αυτό που έλαβαν οι υπόλοιποι παραγωγοί των κρατών μελών) και της θεωρητικής κατάστασης μιας πλήρους ενσωμάτωσης του ισπανικού τομέα από την αρχή της ενσωμάτωσης δηλ. από το έτος 1986.

Η κατάσταση της θεωρητικής απώλειας για την οποία γίνεται λόγος σε σχέση με το ποσό των ενισχύσεων που δεν έχει ληφθεί είναι συνέπεια της μεταβατικής περιόδου που προβλέπεται από τη συνθήκη προσχώρησης της Ισπανίας. Αντιθέτως, η κατάσταση θα μπορούσε επίσης να είχε παρουσιασθεί ως κέρδος σε σχέση με αυτή που υπήρχε στην Ισπανία πριν από την προσχώρησή της στην Κοινότητα.

Η κατάσταση της μεταβατικής περιόδου του ελαιοκομικού ισπανικού τομέα είναι επομένως μία πραγματική κατάσταση που μπορεί να ερμηνευθεί διαφορετικά, είτε ως απώλεια είτε ως κέρδος, ανάλογα με την αναφορά που επιλέγεται. Η Επιτροπή προτιμά να λάβει υπόψη της την πραγματική κατάσταση και δεν έχει σκοπό να δικαιολογήσει τις ερμηνείες που προβάλλονται από άλλες πηγές.
ΓΡΑΠΤΗ ΕΡΩΤΗΣΗ E-2066/98

υποβολή: Christof Tannert (PSE) προς την Επιτροπή

(7 Ιουλίου 1998)

Θέμα: Στατιστικά δεδομένα για τους αντιρρησίες συνειδήσεως και τα άτομα που πραγματοποιούν εναλλακτική θητεία κοινωνικού περιεχομένου στα κράτη μέλη της ΕΕ καθώς και τις υποψήφιες προς ένταξη χώρες

Στις 16 Ιουλίου 1997 η Επιτροπή ανέφερε στην "Ατζέντα 2000" τα πρώτα βήματα για την διεύρυνση της ΕΕ. Η Ατζέντα 2000 περιλαμβάνει επίσης γνωμοδοτήσεις επί των αιτήσεων εντάξεως των υποψηφίων χωρών που είναι η Ουγγαρία, η Πολωνία, η Ρουμανία, η Σλοβακία, η Λετονία, η Εσθονία, η Λιθουανία, η Βουλγαρία, η Δημοκρατία της Τσεχίας, η Κύπρος και η Σλοβενία. Στις 4 Δεκεμβρίου 1997, το Ευρωπαϊκό Κοινοβούλιο ενέκρινε την έκθεση για την Ατζέντα 2000, στην οποία ανέφερε ότι η Ευρωπαϊκή Ένωση είναι ανοιχτή σε όλα τα δημοκρατικά κράτη της Ευρώπης που ικανοποιούν τα κριτήρια ένταξης και υπογράμμιζε "ότι προσμετρούσε μεγάλη σημασία στις προόδους που θα πραγματοποιούνταν κυρίως στους ακόλουθους τομείς: ... κύρωση και εφαρμογή των νομικών κανόνων που αφορούν τα δικαιώματα του ανθρώπου; νομική ευθύνη της αστυνομίας, του στρατού και των μυστικών υπηρεσιών; αποδοχή της αρχής της αντίρρησης συνειδήσεως".

Μπορεί η Επιτροπή να παράσχει για τα διάφορα κράτη μέλη της ΕΕ και τις υποψήφιες χώρες στατιστικά στοιχεία που να καλύπτουν την περίοδο μεταξύ του 1990 και σήμερα και που αφορούν:

- τον αριθμό των αντιρρησιών συνειδήσεως,

- τον αριθμό των ατόμων που έχουν αναγνωρισθεί ως αντιρρησίες συνειδήσεως,

- τον αριθμό των ατόμων που πραγματοποίησαν εναλλακτική θητεία κοινωνικού περιεχομένου.

Απάντηση του κ.de Silguy εξ ονόματος της Επιτροπής

(14 Σεπτεμβρίου 1998)

Η Επιτροπή δε διαθέτει τη ζητούμενη πληροφορία.
ΓΡΑΠΤΗ ΕΡΩΤΗΣΗ E-1735/98

υποβολή: Sören Wibe (PSE) προς το Συμβούλιο

(8 Ιουνίου 1998)

Θέμα: Ποιος αποφασίζει σχετικά με τη Συνθήκη;

Όπως είναι γνωστό, το Γερμανικό Ομοσπονδιακό Δικαστήριο και το Ανώτατο Δικαστήριο της Δανίας εξέτασαν τη συμβατότητα των κοινοτικών διατάξεων με τα εθνικά συντάγματα και τις εξουσίες που ανατίθενται στην ΕΚ.

Επισήμως λέγεται ότι τα εθνικά κοινοβούλια, και συνεπώς οι πολίτες, των κρατών μελών είναι εκείνοι που αποφασίζουν σχετικά με τη Συνθήκη. Στην πραγματικότητα, ωστόσο, τις σχετικές προτάσεις υποβάλλει το Ευρωπαϊκό Συμβούλιο, το οποίο διαθέτει συνεπώς επιρροή, αν όχι εξουσία, όσον αφορά τη Συνθήκη.

Το ερώτημά μου είναι, λοιπόν: Ας υποτεθεί ότι ένα εθνικό δικαστήριο αποφασίζει ότι η Συνθήκη ΕΕ αντιβαίνει στην εθνική νομοθεσία. Ποιος υπερέχει, η ΕΕ ή το εθνικό δικαστήριο;

Απάντηση

(24 Σεπτεμβρίου 1998)

To Συμβούλιο δεν είναι αρμόδιο να συζητήσει τις τυχόν επιπτώσεις της νομολογίας εθνικών δικαστηρίων. Το Συμβούλιο παρατηρεί ότι κανένα από τα Δικαστήρια στα οποία αναφέρεται ο αξιότιμος κ. βουλευτής δεν κήρυξε την κοινοτική νομοθεσία ασυμβίβαστη με τα εθνικά συντάγματα και υπενθυμίζει ότι, με την επικύρωση των Συνθηκών για την ίδρυση των Ευρωπαϊκών Κοινοτήτων και της Ευρωπαϊκής Ένωσης, τα κράτη μέλη ανέλαβαν την τήρηση των Συνθηκών αυτών.
ΓΡΑΠΤΗ ΕΡΩΤΗΣΗ E-1355/98

υποβολή: Allan Macartney (ARE) προς την Επιτροπή

(7 Μαΐου 1998)

Θέμα: Επιδοτήσεις στον τομέα του γάλακτος

Δεδομένης της σημασίας της διάθεσης γάλακτος στα σχολεία την ώρα του διαλείμματος, μπορεί η Επιτροπή να μας πληροφορήσει τι επιδοτήσεις διατίθενται στα κράτη μέλη για το σκοπό αυτό; Τι περιθώρια διαθέτει κάθε κράτος μέλος για τη διανομή των επιδοτήσεων αυτών;

Αντιμετωπίζει η Επιτροπή το ενδεχόμενο να αυξήσει την επιδότηση του ημιαποβουτυρωμένου γάλακτος στο ίδιο επίπεδο με το πλήρες γάλα;

Απάντηση του κ. Fischler εξ ονόματος της Επιτροπής

(5 Ιουνίου 1998)

Όσον αφορά το πλήρες γάλα, οι επιδοτήσεις της Κοινότητας για τη διάθεση γάλακτος και ορισμένων γαλακτοκομικών προϊόντων στα σχολεία ανέρχονται σε ποσοστό 95 % της ενδεικτικής της τιμής του προϊόντος η οποία ισχύει το σχετικό έτος. Όσον αφορά άλλα γαλακτοκομικά προϊόντα, το ύψος των επιδοτήσεων ορίζεται με βάση την περιεκτικότητα των προϊόντων αυτών σε γάλα. Η ισχύουσα επιδότηση για τα προϊόντα πλήρους γάλακτος ανέρχεται σε 29,44 ECU ανά 100 χιλιόγραμμα. Το ποσό αυτό καταβάλλεται για τη μέγιστη ποσότητα των 0,25 λίτρων γάλακτος ανά μαθητή για κάθε σχολική ημέρα.

Ο κανονισμός (ΕΟΚ) 1842/83 του Συμβουλίου, της 30ης Ιουνίου 1983, για τη θέσπιση γενικών κανόνων σχετικά με τη διάθεση γάλακτος και ορισμένων γαλακτοκομικών προϊόντων σε μειωμένη τιμή στους μαθητές σχολικών ιδρυμάτων(1), παρέχει στα κράτη μέλη τη δυνατότητα ορισμένων επιλογών όσον αφορά την εφαρμογή του προγράμματος. Τα κράτη μέλη δύνανται να εξαιρέσουν τους μαθητές της δευτεροβάθμιας εκπαίδευσης, να επιδοτήσουν τα τυροκομικά προϊόντα καθώς επίσης και τους προμηθευτές. Επίσης, έχουν διακριτική ευχέρεια όσον αφορά τη διαχείριση του προγράμματος, την πληρωμή των επιδοτήσεων, και τη συμπληρωματική χρήση κρατικών επιδοτήσεων.

Η Επιτροπή θεωρεί ότι το ισχύον κριτήριο για τον ορισμό του ύψους των επιδοτήσεων για τα γαλακτοκομικά προϊόντα δικαιολογείται και δεν χρειάζεται αναθεώρηση. Συνεπώς, δεν υπάρχει δυνατότητα αύξησης της επιδότησης του ημιαποβουτυρωμένου γάλακτος στο ίδιο επίπεδο με αυτήν του πλήρους.

(1) ΕΕ L 183, 7.7.1983.
ΓΡΑΠΤΗ ΕΡΩΤΗΣΗ E-1945/98

υποβολή: Alexandros Alavanos (GUE/NGL) προς την Επιτροπή

(18 Ιουνίου 1998)

Θέμα: Ευθυγράμμιση της ελληνικής νομοθεσίας με την οδηγία 77/187/ΕΟΚ

Η ελληνική κυβέρνηση με ανακοίνωση του Υπουργού Εθνικής Οικονομίας αποφάσισε και γνωστοποίησε την πώληση της Ιονικής Τράπεζας, της οποίας την ιδιοκτησία έχει η Εμπορική Τράπεζα. Ο ιδιοκτήτης της Ιονικής και η ελληνική κυβέρνηση, παρά τις αντίθετες προτροπές των εργαζομένων δεν εφάρμοσε την Οδηγία 77/187/ΕΟΚ(1) περί "διατήρησης των δικαιωμάτων των εργαζομένων σε περίπτωση μεταβιβάσεων επιχειρήσεων, εγκαταστάσεων ή τμημάτων εγκαταστάσεων". Η μέχρι σήμερα άρνηση της Κυβέρνησης να διαβουλευθεί με τους εργαζομένους είναι σε αντίθεση με την ανωτέρω Οδηγία και ιδιαίτερα με το άρθρο 6 της οδηγίας 77/187/ΕΟΚ, που προβλέπει έγκαιρες διαβουλεύσεις με τους εργαζομένους για μέτρα που τους αφορούν.

Ερωτάται η Επιτροπή τι μέτρα προτίθεται να λάβει προκειμένου να ευθυγραμμισθεί η ελληνική κυβέρνηση και η Εμπορική Τράπεζα με τις απαιτήσεις της οδηγίας 77/187/ΕΟΚ;

Απάντηση του κ. Flynn εξ ονόματος της Επιτροπής

(3 Αυγούστου 1998)

Η οδηγία 77/187/ΕΟΚ του Συμβουλίου της 14ης Φεβρουαρίου 1977 περί προσεγγίσεως των νομοθεσιών των κρατών μελών, των σχετικών με τη διατήρηση των δικαιωμάτων των γαζομένων σε περίπτωση μεταβιβάσεων επιχειρήσεων, εγκαταστάσεων ή τμημάτων εγκαταστάσεων(2), εφαρμόζεται για τη μεταβίβαση οποιουδήποτε είδους επιχειρήσεων, εγκαταστάσεων ή τμημάτων εγκαταστάσεων, δημόσιων και ιδιωτικών, που ασκούν οικονομική δραστηριότητα, σε άλλους επιχειρηματίες.

Το άρθρο 6.1 της οδηγίας 77/187/CEE ορίζει το είδος πληροφοριών που πρέπει να παρέχει ο εκχωρητής και ο εκδοχέας στους εκπροσώπους των εργαζομένων τους που θίγονται από μία μεταβίβαση. Οι πληροφορίες αυτές γνωστοποιούνται εγκαίρως πριν από την πραγματοποίηση της μεταβίβασης και οπωσδήποτε πριν οι εργαζόμενοι του εκδοχέα θιγούν άμεσα, ως προς τις συνθήκες απασχόλησης και εργασίας, από τη μεταβίβαση.

Η παράγραφος 2 του προαναφερθέντος άρθρου 6 προβλέπει επίσης την υποχρέωση διαβούλευσης του εργοδότη στην περίπτωση που ο εκχωρητής ή ο εκδοχέας προτίθενται να λάβουν μέτρα όσον αφορά τους αντίστοιχους εργαζομένους τους. Η διαβούλευση πραγματοποιείται "προς το σκοπό αναζήτησης συμφωνίας", και πρέπει οπωσδήποτε να πραγματοποιηθεί "εγκαίρως" με τους εκπροσώπους των εργαζομένων.

Τα κράτη μέλη δύνανται να περιορίζουν τις υποχρεώσεις, που προβλέπονται παραπάνω για τις επιχειρήσεις ή εγκαταστάσεις που πληρούν, όσον αφορά τον αριθμό των απασχολουμένων εργαζομένων, τους όρους τους σχετικούς με την εκλογή ή τον καθορισμό ενός συλλογικού οργάνου που εκπροσωπεί τους εργαζομένους(άρθρο 6.4).

Δεδομένου του ότι η ελληνική νομοθεσία μεταφέρει ικανοποιητικά το περιεχόμενο της οδηγίας 77/187/ΕΟΚ, οποιαδήποτε διαφορά επί του προκειμένου θέματος πρέπει να ρυθμίζεται στο πλαίσιο της εθνικής νομολογίας.

(1) ΕΕ L 61, 5.3.1977, σελ. 26.

(2) ΕΕ L 61, 5.3.1977.
ΓΡΑΠΤΗ ΕΡΩΤΗΣΗ E-2069/98

υποβολή: Gerardo Fernández-Albor (PPE) προς την Επιτροπή

(7 Ιουλίου 1998)

Θέμα: Δυνατότητα εφαρμογής του προγράμματος "Φιλοξενία" στο Δρόμο του Σαντιάγο

Το πολυετές πρόγραμμα "Φιλοξενία" υπέρ του ευρωπαϊκού τουρισμού επιδιώκει, μεταξύ των άλλων, την αύξηση του αριθμού των επισκεπτών από τρίτες χώρες, μέσω της προώθησης της Ευρώπης ως τουριστικού προορισμού.

Ένας από τους κατά παράδοση δημοφιλέστερους προορισμούς για τους ξένους επισκέπτες της Ιβηρικής Χερσονήσου είναι ο Δρόμος του Σαντιάγο, ο οποίος συνδέεται με μια σειρά θρησκευτικών, ιστορικών, πολιτιστικών και ανθρώπινων αξιών έλκοντας, με τον τρόπο αυτόν, ταξιδιώτες από όλο τον κόσμο, λόγω της πολυεπίπεδης σπουδαιότητάς του.

Θα μπορούσε η Επιτροπή να αναφέρει σε ποιό βαθμό το πρόγραμμα "Φιλοξενία" μπορεί να εφαρμοσθεί για την προώθηση, τη χωροταξική διευθέτηση και τη βελτίωση της υποδομής του Δρόμου του Σαντιάγο, σε μια προσπάθεια βελτίωσης της ποιότητας του ευρωπαϊκού τουρισμού και αύξησης του αριθμού των επισκεπτών από τρίτες χώρες;

Απάντηση του κ. Παπουτσή εξόνόματος της Επιτροπής

(15 Σεπτεμβρίου 1998)

Το Συμβούλιο δεν έχει λάβει ακόμη απόφαση σχετικά με το πρώτο πολυετές πρόγραμμα υπέρ του ευρωπαϊκού τουρισμού (Philoxenia), που προτάθηκε από την Επιτροπή το 1996. Σε σχέση με το μέρος της πρότασης που αφορά την παροχή υποστήριξης σε εκστρατείες προώθησης της Ευρώπης ως τουριστικού προορισμού, το μέτρο δεν έχει την πρόθεση να προωθήσει επιμέρους σχέδια ή περιφέρειες, αλλά να συμβάλει στην ανταγωνιστικότητα του ευρωπαϊκού τουρισμού με την προώθηση της Ευρώπης στο σύνολο της, πράγμα που είναι ένα από τα προταθέντα μέτρα.

Η Επιτροπή θα ήθελε επίσης να πληροφορήσει το αξιότιμο μέλος του Κοινοβουλίου, ότι οι προσπάθειες για τη διατήρηση των ιστορικών μνημείων του Santiago de Compostala έχουν συγχρηματοδοτηθεί κατά τα τελευταία λίγα έτη στα πλαίσια τόσο του ενδιαφέροντος της Επιτροπής όσο και της δράσης της για να ενθαρρύνει την προστασία, αποκατάσταση και αναβάθμιση της σημαντικής αρχιτεκτονικής κληρονομιάς της Ευρώπης και για να συμβάλει στις ενλόγω ενέργειες. Επιπρόσθετα, ένας από τους κύριους στόχους της δράσης είναι η προστιθέμενη αξία, έτσι ώστε η υποστήριξη της Κοινότητας να συμβάλει επίσης και από οικονομικής άποψης, δηλ. με την ενθάρρυνση του πολιτιστικού τουρισμού μέσω της προστασίας, διατήρησης και βελτίωσης των ιστορικών μνημείων.
ΓΡΑΠΤΗ ΕΡΩΤΗΣΗ E-1042/98

υποβολή: Jens-Peter Bonde (I-EDN) προς την Επιτροπή

(6 Απριλίου 1998)

Θέμα: Ειδική προτίμηση ορισμένων εθνοτικών μειονοτήτων σε εκλογές

Μια διάταξη του εκλογικού νόμου η οποία παραχωρεί σε εθνοτική μειονότητα ενός κράτους μέλους ειδικά πλεονεκτήματα σε συνδυασμό με τις κοινοβουλευτικές εκλογές, τις τοπικές εκλογές ή τις εκλογές του Ευρωπαϊκού Κοινοβουλίου κ.λ.π, έρχεται σε αντίθεση με τη Συμφωνία του Άμστερνταμ;

Συμπληρωματική απάντηση

του κ. Monti εξ ονόματος της Επιτροπής

(31 Ιουλίου 1998)

Η συνθήκη της ΕΕ προβλέπει στο άρθρο 8Β, που θα γίνει άρθρο 19 μετά την έναρξη ισχύος της συνθήκης του Άμστερνταμ, το δικαίωμα του εκλέγειν και του εκλέγεσθαι στις δημοτικές εκλογές και στις εκλογές του Ευρωπαϊκού Κοινοβουλίου, για όλους τους πολίτες της Ευρωπαϊκής Ένωσης που διαμένουν σε κάποιο κράτος μέλος διάφορο του κράτους καταγωγής τους. Τρεις οδηγίες περιέχουν λεπτομερείς διατάξεις σχετικά με την εφαρμογή αυτού του δικαιώματος που παρέχεται στους πολίτες της Ευρωπαϊκής Ένωσης και προβλέπουν, σύμφωνα με τη συνθήκη ΕΕ, ότι το δικαίωμα αυτό μπορεί να ασκηθεί απ' όλους τους πολίτες της ΕΕ ανεξαρτήτως εθνικότητας. Ωστόσο, αποφεύγουν να εναρμονίσουν τα εθνικά καθεστώτα σχετικά με τις εκλογές, συμπεριλαμβανομένου του ιδιαίτερου εκλογικού καθεστώτος που ένα κράτος μέλος θα εφάρμοζε για τις δικές του εθνοτικές μειονότητες.
ΓΡΑΠΤΗ ΕΡΩΤΗΣΗ E-1010/98

υποβολή: Ernesto Caccavale (UPE) προς την Επιτροπή

(6 Απριλίου 1998)

Θέμα: Παράβαση από τις δημοτικές αρχές της Νάπολι των διατάξεων περί δημοσίων συμβάσεων

Η Επιτροπή κίνησε διαδικασία αναγνωρίσεως παραβάσεως κατά της Ιταλίας στον τομέα των δημοσίων συμβάσεων. Συγκεκριμένα, η Επιτροπή απηύθυνε πρόσφατα κατηγορία κατά του Δήμου της Νάπολι όσον αφορά τη διαχείριση κατά τη διαδικασία διαγωνισμού δι' υποβολής προσφορών για την παροχή υπηρεσιών στον τομέα της περισυλλογής των αστικών αποβλήτων. Η προκήρυξη του διαγωνισμού ήταν ελλιπής και παραβίαζε κατάφορα τις διατάξεις της οδηγίας 92/50/ΕΟΚ για τον συντονισμό των διαδικασιών σύναψης δημόσιων συμβάσεων υπηρεσιών. Πράγματι, διαπιστώθηκαν σοβαρές παραλείψεις όπως: η απουσία ορισμένων υποχρεωτικών ενδείξεων για τα κριτήρια επιλογής; η παρουσία μεροληπτικών διατάξεων εις βάρος ενδεχόμενων ξένων μειοδοτών; η καθυστέρηση με την οποία διατέθηκε η συγγραφή υποχρεώσεων; ο ορισμός προθεσμίας για την υποβολή προσφορών μικρότερης από την ελάχιστη που ορίζει η κοινοτική νομοθεσία.

Από άλλα άρθρα που δημοσιεύθηκαν στον τοπικό τύπο κατέστη γνωστό ότι σημειώθηκαν και άλλες παρατυπίες κατά τη διαδικασία διεξαγωγής άλλου διαγωνισμού ο οποίος αφορά τη διαχείριση των ακινήτων που ανήκουν στον Δήμο της Νάπολι. Πράγματι, η διαδικασία του διαγωνισμού διεκόπη με απόφαση του Περιφερειακού Διοικητικού Δικαστηρίου της Καμπανίας επειδή τα κριτήρια του διαγωνισμού ήταν εξαιρετικά υψηλά και μεροληπτικά και δεν εξασφάλιζαν θεμιτό ανταγωνισμό ανάμεσα στους μειοδότες με αποτέλεσμα να ευνοούν τον σημερινό διαχειριστή.

Λαμβάνοντας υπόψη τα ανωτέρω, ζητείται από την Επιτροπή:

- να επαληθεύσει εάν ο νέος διαγωνισμός για τη διαχείριση των ακινήτων που ανήκουν στον Δήμο της Νάπολι ανταποκρίνεται εν τέλει στις απαιτήσεις περί ίσης μεταχείρισης και ορθής πρακτικής;

- να διαπιστώσει την ορθότητα των διαδικασιών που εφαρμόζονται σε όλους τους διαγωνισμούς δι' υποβολής προσφορών τους οποίους προκηρύσει ο Δήμος της Νάπολι και να εντοπίσει εν συνεχεία τις ενδεχόμενες παραβάσεις της αρχής τού ελεύθερου ανταγωνισμού;

- να προσφύγει στο Δικαστήριο των ΕΚ στο Λουξεμβούργο με σκοπό να υποχρεωθούν ο Δήμος της Νάπολι και το Ιταλικό κράτος να αποζημιώσουν όλους όσους εθίγησαν επειδή παραβιάσθηκαν τα έννομα συμφέροντά τους.

Συμπληρωματική απάντηση

του κ. Monti εξ ονόματος της Επιτροπής

(7 Σεπτεμβρίου 1998)

Το Αξιότιμο Μέλος του Κοινοβουλίου παρακαλείται να διαθέσει στην Επιτροπή τα πληροφοριακά στοιχεία τα οποία κατέχει αναφορικά με τον επίμαχο διαγωνισμό για τη διαχείριση της ακίνητης περιουσίας του Δήμου της Νεαπόλεως, στην Ιταλία.

Η Επιτροπή αδυνατεί να ελέγξει κατά πόσον πράγματι ανετέθησαν με την προβλεπόμενη από τον νόμο διαδικασία όλες οι δημόσιες συμβάσεις του Δήμου της Νεαπόλεως. Η Επιτροπή έχει την εξουσία να κινήσει κατά της Ιταλίας τη διαδικασία επί παραβάσει που προβλέπεται στο άρθρο 169 της συνθήκης ΕΚ, υπό την προϋπόθεση ότι έχει στη διάθεσή της στοιχεία ικανά να οδηγήσουν στο συμπέρασμα ότι έχει παραβιασθεί η κοινοτική νομοθεσία περί δημοσίων συμβάσεων.
ΓΡΑΠΤΗ ΕΡΩΤΗΣΗ αρ θ. 1135/98 του Jose APOLINARIO προς την Επ τροπή. Δεύτερο κοινοτικό πλαίσιο στήριξης για τις Αζόρες



Επίσημη Εφημερίδα αριθ. C 013 της 18/01/1999 σ. 0021



ΓΡΑΠΤΗ ΕΡΩΤΗΣΗ E-1135/98 υποβολή: José Apolinário (PSE) προς την Επιτροπή (24 Απριλίου 1998) Θέμα: Δεύτερο κοινοτικό πλαίσιο στήριξης για τις Αζόρες Λαμβάνοντας υπόψη την ιδιαιτερότητα της περιφέρειας των Αζορών (Πορτογαλία), περιφέρειας ιδιαίτερα απομακρυσμένης και με ειδικό καθεστώς που θεσμοθετείται στη Συνθήκη για την Ευρωπαϊκή Ένωση, ζητώ από την Επιτροπή να αναφέρει ποια κοινοτική ενίσχυση έλαβε η περιφέρεια αυτή μέσω των Διαρθρωτικών Ταμείων κατά την περίοδο 1994-1999 (μέτρα στο πλαίσιο πολιτικών και οικονομικά μέσα) και ποια είναι η πρόβλεψη της Επιτροπής σχετικά με τις ενισχύσεις στο πλαίσιο του κοινοτικού πλαισίου ενίσχυσης 2000-2006.
ΓΡΑΠΤΗ ΕΡΩΤΗΣΗ E-1371/98

υποβολή: Mihail Papayannakis (GUE/NGL) προς την Επιτροπή

(7 Μαΐου 1998)

Θέμα: Εξυγίανση του Οργανισμού Σιδηροδρόμων Ελλάδος

Ενόψει των σχεδίων αναδιοργάνωσης και εξυγίανσης του Οργανισμού Σιδηροδρόμων Ελλάδος (ΟΣΕ), μπορεί η Επιτροπή να με πληροφορήσει για το πόσο και πώς έχουν αξιοποιηθεί τα προβλεπόμενα κονδύλια από το 2ο ΚΠΣ για την ανάπτυξη των σιδηροδρόμων στην Ελλάδα και για το αν προβλέπεται να δοθεί προτεραιότητα στις σχετικές χρηματοδοτήσεις του 3ου ΚΠΣ που ήδη συζητείται;

Απάντηση της κας Wulf-Mathies εξ ονόματος της Επιτροπής

(12 Ιουνίου 1998)

Το κοινοτικό πλαίσιο στήριξης για την Ελλάδα για την περίοδο 1994-1999 προβλέπει για τα επιχειρησιακά προγράμματα (ΕΠ) που αφορούν τους σιδηροδρόμους, μετά από την αναθέωρηση που γίνεται αυτή τη στιγμή, δημόσια δαπάνη ύψους 639,67 εκατομμυρίων ΕCU, εκ των οποίων 384,1 εκατομμύρια ECU συνιστούν συγχρηματοδότηση του Ευρωπαϊκού Ταμείου Περιφερειακής Ανάπτυξης (FEDER). Το συνολικό κονδύλι χορηγείται ως εξής:

>ΘΕΣΗ ΠΙΝΑΚΑ>

Όσον αφορά ειδικότερα την τελευταία θέση που αναφέρεται ανωτέρω, ο FEDER συχρηματοδότησε την εκπόνηση σχεδίου εργασίας του ΟΣΕ (Οργανισμός Ελληνικών Σιδηροδρόμων) από μία ομάδα συμβούλων, μέσω του Systra (γαλλικοί σιδηρόδρομοι). Ο FEDER έχει επίσης την πρόθεση να συγχρηματοδοτήσει την πρόσληψη διεθνούς συμβούλου που θα βοηθήσει τον ΟΣΕ να εφαρμόσει το εν λόγω σχέδιο εργασίας σε όλες τις πτυχές του, συμπεριλαμβανομένης της μηχανοργάνωσης του ΟΣΕ, η οποία επίσης συγχρηματοδοτείται από το Κοινοτικό Πλαίσιο Στήριξης.

Οι δαπάνες που πραγματοποιήθηκαν από τις ελληνικές αρχές ανέρχονται σε 205 εκατομμύρια ECU στο τέλος του Μαΐου 1998, δηλαδή 32 % του συνολικού προϋπολογισμού του εν λόγω επιχειρησιακού προγράμματος. Με βάση τις προβλέψεις των δύο αρχών, το συνολικό ποσό των 639,67 εκατομμυρίων ECU θα δαπανηθεί μέχρι το τέλος του 2001, που αποτελεί την τελική ημερομηνία για της πληρωμές του Κοινοτικού Πλαισίου Στήριξης.

Οι διαπραγματεύσεις μεταξύ της Επιτροπής και της ελληνικής κυβέρνησης για το Κοινοτικό Πλαίσιο Στήριξης ΙΙΙ δεν έχουν ακόμη αρχίσει. Στο στάδιο αυτό μπορούμε, επομένως, να επιβεβαιώσουμε μόνον την προτεραιότητα που θα δοθεί στις εν λόγω διαπραγματεύσεις, δηλαδή την ολοκλήρωση του σιδηροδρομικού άξονα Θεσσαλονίκης-Αθηνών-Πάτρας.
ΓΡΑΠΤΗ ΕΡΩΤΗΣΗ P-1656/98

υποβολή: Antonio Tajani (PPE) προς την Επιτροπή

(18 Μαΐου 1998)

Θέμα: Καθυστερήσεις στην υλοποίηση του προγράμματος "URBAN" στη Ρώμη

Σκοπεύει η Επιτροπή να ελέγξει την πορεία υλοποίησης του προγράμματος URBAN εκ μέρους του δήμου της Ρώμης;

Διαπιστώνει η Επιτροπή δυσκολίες στην εφαρμογή του προγράμματος που αποσκοπούν στην επίτευξη μείωσης των συνεισφορών, όπως αποκάλυψε ο ιταλικός τύπος ("Il Giornale", της 10ης Μαΐου 1998);

Πότε σκοπεύει η Επιτροπή να ενημερώσει το Ευρωπαϊκό Κοινοβούλιο σχετικά με την πορεία του προγράμματος URBAN στη Ρώμη;

Απάντηση της κας Wulf-Mathies εξ ονόματος της Επιτροπής

(18 Ιουνίου 1998)

Η Επιτροπή παρακολουθεί στενά την εκτέλεση του προγράμματος "URBAN" από τις αρμόδιες ιταλικές αρχές, καθώς και του υπο-προγράμματος στη Ρώμη το οποίο έχει αναλάβει η τοπική αυτοδιοίκηση της Ρώμης, μέσω ειδικής επιτροπής παρακολούθησης που συστάθηκε για το σκοπό αυτό.

Η Επιτροπή γνωρίζει τις γενικές δυσκολίες που συνάντησαν οι περισσότερες από τις εμπλεκόμενες αρχές κατά το αρχικό στάδιο. Οι δυσκολίες αυτές αντιμετωπίζονται σταδιακά και οι δαπάνες έχουν αρχίσει να αυξάνονται, αν και με αργούς ρυθμούς.

Το πρόγραμμα προβλέπει ανακατανομή μεταξύ των πόλεων, των πόρων που δεν μπορούν να χρησιμοποιηθούν από μια ορισμένη αρχή εντός των προθεσμιών, αλλά είναι δυνατό να χρησιμοποιηθούν από μια άλλη.

Η Επιτροπή προτίθεται να ενημερώσει το Κοινοβούλιο σχετικά με την εφαρμογή των πρωτοβουλιών της Κοινότητας με ειδική έκθεση, το Φθινόπωρο του 1998.